Xitoyning Uxan shahrida bo‘lib o‘tishi lozim bo‘lgan yozgi olimpiadaga saralash musobaqasi bekor qilindi. «3-14 fevral kunlari Xitoyning Uxan shahrida Osiyo-Okeaniya qit’alari uchun boks bo‘yicha Tokio Olimpiadasiga yo‘llanma beruvchi musobaqa o‘tishi belgilangan edi. Afsuski, ushbu hududda hayot uchun xavfli koronavirusning tarqalishi sabab lisenzion turnir bekor qilindi. Xalqaro Olimpiya qo‘mitasi shafeligida o‘tadigan lisenzion musobaqa qachon va qayerga ko‘chirilishi borasida yangilik yaqin kunlar ichida e’lon qilinadi», deyilgan Milliy olimpiya qo‘mitasi matbuot xizmati xabarida. Ayni paytda O‘zbekiston boks terma jamoasi Uishan shahrida o‘quv-mashg‘ulot yig‘inini o‘tkazmoqda. So‘nggi ma’lumotlarga ko‘ra, Xitoyda yangi virusdan zararlanganlar soni 570 kishidan oshdi, 17 kishi uning qurboniga aylangan.